Hafþór Júlíus Björnsson (26) er over to meter og en av verdens sterkeste, men han innrømmer at rollen som The Mountain skremte han.

Islendingen Hafþór Júlíus Björnsson (26) spiller den brutale rollen som The Mountain i TV-serien Game of Thrones.

TV-serien er kjent for sine bestialske drap og The Mountain står for et av de verste. I forrige sesong drepte han karakteren Oberyn Martell, ved å skvise hodet hans til det sprengte.

Den over to meter høye skuespilleren innrømmer at også han er skremt av rollefiguren.

– Det både så og føltes så ekte for meg at det skremte meg. Samtidig var det en av de opplevelsene i livet du aldri glemmer, forteller Björnsson i et intervju med God kveld Norge.

Verdens sterkeste viking

Nylig vant den sterke skuespilleren konkurransen World Strongest Viking i Gudbrandsdalen. Der løftet han blant annet en tømmerstokk på 650 kg.

Derfor utfordret God kveld Norge 26-åringen til å løfte reporteren på strak arm, noe som kanskje ble en større utfordring for reporteren enn for Björnsson. Se innslaget i toppen av artikkelen!

Karriere som modell?

Game of Thrones har vært et realt karriereløft for mange av skuespillerne, også for den 2,6 meter høye islendingen.

Nå lanserer han sin egen parfyme og snuser samtidig på en mulig modellkarriere.

– Ja hvem vet. Hvis jeg gjør det, blir jeg den eneste mannen i verden som både er sterkest og som er modell samtidig.

Det blir enda mer blod

Nå lover produsentene for serien at neste sesong, som går i gang hvert øyeblikk, blir enda slemmere enn de tidligere.

– I denne verden kan alle dø – og det har de en tendens til å gjøre, spesielt de du liker best, har produsent David Benioff tidligere uttalt.

13. april er det premiere på sesong 5 av Game of Thrones.